次韻學士兄發毘陵之作
作者：李彌遜
朝代：宋

paragraphs: 頻年走離亂，忙苦落落景。
浮家去復還，生理紛不整。
有身著無處，遇事到輒屏。
冥然如醉心，閲歲良未醒。
披衣坐愁夜，月露共清永。
緬懷顔段流，抱義心炯炯。
臨危快先登，疾甚涉夷境。
全生豈不樂，王事有綱領。
嗟今肉食謀，捕賊如捕影。
王師苦摧傷，敵騎困馳騁。
朝廷信多賢，一死誰敢請。
不知覆轍改，安敢傾夏拯。
歸休及秋風，墓檟痛瞻省。
念兹家國遙，有淚漲清潁。
黄巾蔽行路，關戶晝猶警。
何當收戈鋋，禁暴但制梃。
林泉倘可卜，名字忌丹柄。